Croftholmen

**Croftholmen** er en eiendom på Stathelle i Bamble kommune i Telemark. Eiendommen het opprinnelig **Gjermundsholmen**, men fikk navn etter forretningsmannen Frederic Croft, som kjøpte tomten på begynnelsen av 1890-tallet og i fikk reist en storslagen villa i nasjonalromantisk sveitserstil som han og hustruen tok i bruk som sin egen bolig. Villaen var tegnet av arkitekt Halldor Larsen Børve, og var et av Børves tidligste verk. Over tid fikk Croft reist 15 bygninger på eiendommen.

Villaen som er hovedhuset på Croftholmen er på 1872 kvadratmeter. Det tok to og et halvt år å bygge den, og da var 25 mann sysselsatt.

Bygningsmassen på eiendommen består av i alt 26&nbsp;store og små bygninger med et samlet areal på cirka 8000&nbsp;kvadratmeter. Det samlede tomtearealet er på 55&nbsp;000&nbsp;kvadratmeter.

## Historikk

### Yrkesskole for sjømenn
Etter Frederic Crofts død solgte enken Maja Croft i 1957 eiendommen for kroner 350&nbsp;000 til den lokale sjømannsskolen som til da hadde leid lokaler i Porsgrunn, men var på utkikk etter en eiendom der det kunne etableres pensjonatskole. Salgssummen ble etter datidens oppfatning ansett som lav, og det ble antatt at salget var motivert av et ønske fra den avdøde om å støtte opp under formålet om å tilby utdannelse i sjømannsskap.

Skolen fikk navnet Croftholmen Yrkesskole for Sjømenn, senere Croftholmen videregående skole.

### Redningsselskapet overdrar til fylkeskommunen

Det var stiftelsen Redningsselskapet som stod som eier av Croftholmen i 1957, men de overdro eiendommen til Telemark fylkeskommune ettersom skoledriften var et fylkeskommunalt ansvar. I kontrakten ble det inntatt en klausul om at eiendommen skulle tilbakeføres til Redningsselskapet dersom skoledriften skulle opphøre.

### Skoledriften avvikles og eiendommen legges ut for salg

I 2017 besluttet fylkespolitikerne at skoledriften på Croftholmen skulle avvikles og at eiendommen skullle selges; det ble tatt sikte på at salget skulle gjennomføres i 2021. Fylkeskommunen ville selge eiendommen på det åpne marked, men Redningsselskapet påberopte seg den tinglyste heftelsen som ga dem rettigheter i Croftholmen. I juli 2023 inngikk Vestfold og Telemark fylkeskommune avtale med Redningsselskapet om å selge eiendommen på det åpne markedet. Per januar 2024 var Croftholmen avertert til salgs, med følgende passus i annonsen, under overskriften *Regulering*:«Eiendommen er regulert til offentlig formål og bevaring av bebyggelse. I tillegg er noe av eiendommen regulert til naturvernområde og friluftsområde.
Eiendommen er ikke fredet etter kulturminneloven, men har nasjonal kulturminneinteresse. Det innebærer at eventuelle restriksjoner følger av plan- og bygningslovens bestemmelser i gjeldende arealplan. Der er noen bygningene regulert til bevaring i eksteriør,klasse A. Disse bygningene kan derfor ikke rives eller endres vesentlig i det ytre.
Fylkeskommunen har i forbindelse med salg tinglyst vern av trappehallen i interiøret i hovedbygget.».

### Salg eller utleie
I mai 2024 ble det kjent at fylkeskommunen i tillegg til å avertere anlegget for salg, også har åpnet for å leie ut anlegget.

## Referanser


## Litteratur
* Enger, Rolf: *[http://urn.nb.no/URN:NBN:no-nb_digibok_2010081908018 Croftholmen : fra herskapsbolig til videregående skole]* (1999) Digital utgave tilgjengelig på Nasjonalbibliotekets nettsider. Besøkt 13. mars 2021.